Diari Oficial de la Generalitat Valenciana


Sumari del DOGV 2855, del 24-10-1996 (1996/839660)

RESOLUCIÓ de 12 de desembre de 1995, de la directora general de Qualitat Ambiental sobre declaració d'impacte ambiental.
------------------------------------------------------------------------------------------------------------------------

### Dades del document

Número de DOGV
:   2855

Data del DOGV
:   24-10-1996

Secció del DOGV
:   ALTRES DISPOSICIONS

Número del document
:   1996/839660


Data del document
:   12-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 12 de desembre de 1995, de la directora general de Qualitat Ambiental sobre declaració d'impacte ambiental.   
Vist l'expedient 072/94-AIA sobre el projecte de subestació de 132/20 Kv denominada la Lloma, al terme municipal de Benidorm (Alacant), el promotor del qual és Iberdrola, SA.  
Vist que Iberdrola va presentar, amb data de 10 de març de 1994, l'estudi d'impacte ambiental per a iniciar l'expedient, mitjançant ofici de remissió, en el qual s'indicava que es presentava també en el Servei Territorial d'Indústria i Energia d'Alacant, com a òrgan amb competència substantiva.  
Vist que en l'estudi d'impacte ambiental s'indica que l'objecte del projecte és una subestació transformadora d'electricitat, destinada a prendre energia des de la xarxa de transport de 132 Kv per injectar-la a la xarxa de distribució de 20 Kv, que es denominarà La Lloma. Les instal·lacions previstes consten d'un sistema de 132 Kv, format per unes barres principals (embarrat senzill), partides per mitjà d'un seccionament, i tres posicions per als circuits de dues posicions de línia d'alimentació, denominades L/La Nucia i L/Benidorm, i una posició per a transformadora de potència; un sistema de 20 Kv que consta de 16 cel·les normalitzades agrupades, execució metàl·lica, tipus interior, prefabricades, destinades a diferents serveis; altres instal·lacions.  
Vist que s'han efectuat consultes a l'Ajuntament de Benidorm, a la Direcció General de Patrimoni Artístic, i a la Direcció Territorial de Medi Ambient d'Alacant. Com a resultat d'aquestes consultes han estat enviats els informes que es reflecteixen, succintament, tot seguit:  
\* Ajuntament de Benidorm: s'envia l'informe emés pel tècnic d'Ecologia i Medi Ambient, en el qual s'indica que no troba cap al·legació a l'estimació compatible d'impacte presentada en l'estudi, encara que hi afegeix algunes consideracions. No s'ha esmentat la presència abundant d'exemplars de l'espècie Thymus vulgaris, catalogada en l'annex III de l'Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques o amenaçades. Segons l'article 3.2 d'aquesta ordre: «... queda sotmesa a autorització prèvia la tala o desarrelament, que no la sega o la recollida de parts o llavors de les plantes incloses en l'annex III d'aquesta ordre». Per tant, s'hauran de sol·licitar els permisos oportuns. Pel que fa a la plantació de xerojardineria que es contempla en les mesures correctores, hauria d'assimilar-se a la vegetació potencial de la zona per poder, d'aquesta manera, atenuar l'impacte paisatgístic que es produïsca com a conseqüència de la construcció de la subestació.  
\* Direcció General de Patrimoni Artístic: s'han rebut els següents informes:  
\*\* Unitat d'Etnologia: «...consultat l'inventari de béns etnològics de la Comunitat es comprova que no s'ha realitzat inventari d'aquest terme municipal afectat pel projecte i, per tant, no es coneix la possible existència o no de béns etnològics dins d'aquest terme municipal. No obstant, i a partir de les característiques del projecte, es pot estimar que aquest no afecta cap element del patrimoni etnològic i, per tant, no existeix inconvenient per a autoritzar el projecte presentat ».  
\*\* Inspecció Tècnica de Patrimoni Artístic: «...Entre les diferents consideracions que es fan en la documentació, no consta la descripció dels elements de patrimoni arquitectònic i arqueològic com es preveu en l'article 2.4 de la Llei 2/1989, de 3 de març, d'Impacte Ambiental».   
\*\* Tècnic arqueòleg de la Direcció Territorial d'Alacant: «...En l'Inventari General de Jaciments Arqueològics de la Comunitat Valenciana no existeix cap jaciment registrat a la zona afectada per la implantació de la subestació, i en la inspecció efectuada el 16 de maig tampoc no es va detectar cap tipus de restes arqueològiques».  
\* Direcció Territorial de Medi Ambient a Alacant: «...s'emet informe favorable a aquest projecte, com també a les mesures correctores indicades en l'estudi d'impacte ambiental».  
Vist que s'ha realitzat el tràmit d'informació pública per mitjà d'un anunci publicat en el Butlletí Oficial de la Província d'Alacant núm. 218, de 21 de setembre de 1995. El període d'informació pública ha estat de trenta dies i, una vegada finalitzat, el director territorial d'Indústria i Energia remet un escrit en el qual s'indica que no s'han formulat al·legacions.  
Vist que en l'estudi d'impacte ambiental s'indica que la subestació s'ubica en un tossal de transició entre el pla de Caraita i el barranc de Barceló, a una cota de 95 metres, i un dels accessos practicables és el del salt de l'aigua. La classificació urbanística del sòl en el planejament vigent és no urbanitzable, i fretura de cap protecció naturalística o urbanística.  
La superfície que s'ha d'ocupar és de 12.000 m2, sobre la qual s'instal·laran la caseta de control, serveis viaris i fonaments de la superestructura, aparells i transformadors. Estarà confinada per una tanca de malla metàl·lica.  
L'entorn més pròxim al d'ubicació de l'activitat es caracteritza pel cultiu de secà en terrasses, i consisteix generalment en l'explotació d'ametlers.  
A l'entorn menys pròxim, format per urbanitzacions incipients, àrees d'agricultura intensiva i infrastructures viàries com ara l'autopista i els seus enllaços amb la carretera nacional i les comarcals.  
Vist que la vegetació potencial de l'àrea correspon a la sèrie denominada «termomediterrània setabense o valencianotarraconense seca», i que es troba actualment dedicada al cultiu de fruiters de secà.  
Les aus presents a l'àrea segons l'estudi són l'òliba (Tyto alba), el mussol (Athene noctua), l'esparver (Accipiter nisus), el xoriguer (Falco tinnunculus), l'àguila cuabarrada (Hieraetus fasciatus), el falcó pelegrí (Falco peregrinus), etc.; s'hi indica també que els rapaços de grandària mitjana només utilitzen la zona com a àrea de campeig ocasional, però no formen part de les aus que puguen sentir-se atretes per la instal·lació.  
Vist que en l'estudi d'impacte ambiental s'indica que la discreta dimensió de la caseta de control, l'execució dels embarrats en solució tubular, que evita la presència de grans estructures i el tancament de malla diàfana no seran elements que alteren significativament la morfologia local.  
La possible pertorbació del paisatge és patent únicament des dels eixos visuals que conformen la circumval·lació i l'autopista A-7. La freqüència d'observació és baixa, tot i que la intensitat del trànsit és alta ja que només és observable en el tram més pròxim a la instal·lació.  
Es preveu la creació de dipòsits per a la recollida d'olis dielèctrics; després d'un accident greu, anul·la la possibilitat de contaminació d'aigües superficials o de l'aqüífer subjacent.  
Vist que la valoració realitzada en l'estudi d'impacte ambiental indica que l'impacte s'estima com a compatible. El major impacte negatiu se centra en els factors estètics, seguit de prop per l'ecologia, en tant que la contaminació ofereix canvis molt lleugers.  
L'impacte positiu o beneficiós es localitza en les conseqüències socioeconòmiques i la corresponent cadena sinèrgica que provocarà la disponibilitat de la subestació.  
La conclusió pràctica és que es tracta d'un projecte amb molt baixa incidència a l'entorn, i contribuirà al desenvolupament de l'activitat principal de la zona (turisme i serveis).  
Vist que les mesures correctores previstes en l'estudi es concreten en:  
\* Disseny i construcció de recipients impermeables subterranis, als quals arribe la totalitat de les aigües pluvials de la zona de transformadors. Davant una eventual pèrdua d'oli, aquest tanc serà capaç d'admetre i retenir la totalitat de l'oli d'un transformador. L'aigua existent dins, d'origen pluvial, seria desplaçada per l'oli a través d'un sifó i abocada a la xarxa natural de drenatges.  
L'oli així recollit està disponible per a la recuperació o el lliurament a un gestor adequat.  
\* Disseny adequat dels punts d'abocament de les aigües pluvials per evitar velocitats o cabals excessius en punts que puguen donar origen a erosions excessives.  
\* Disseny i execució d'una plantació vegetal del tipus «xerojardineria» a les zones exteriors a la malla de tancament, que contribuïsca al camuflament i ajude a la colonització del sòl per altres plantes existents. S'evitaran les formacions lineals o geomètriques molt definides.  
Atés que, consultat el Pla General d'Ordenació Urbana de Benidorm en tramitació, es comprova que el sòl està qualificat com a no urbanitzable sense cap tipus de protecció.  
Atés que s'ha de procedir a la integració paisatgística de les instal·lacions per mitjà del manteniment, sempre que siga possible, dels exemplars d'arbres fruiters existents i de la plantació d'espècies arbòries pròpies de l'entorn com ara Pinus halepensis, Chamaerops humilis, Pistacea lentiscus, entre altres. Aquesta pantalla actuarà de barrera que impedisca la propagació de sorolls procedents de la subestació.  
Atés que les línies de transport i/o distribució a què done lloc la subestació s'hauran de sotmetre a la legislació vigent d'impacte ambiental, i en qualsevol cas han de comptar amb totes les mesures correctores que eviten l'afecció d'aquestes sobre les aus, més encara quan l'àrea és una zona de campeig d'espècies protegides com indica l'estudi d'impacte ambiental.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atés que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, únicament a l'efecte ambiental, el projecte de subestació de 132/20 Kv denominada La Lloma, al terme municipal de Benidorm (Alacant), el promotor del qual és Iberdrola SA, atesos el que es disposa en l'estudi d'impacte ambiental, el compliment de les mesures correctores que s'hi proposen i les que s'indiquen tot seguit:  
1. Amb l'objectiu de facilitar la integració de la subestació i minimitzar el nivell sonor, es realitzarà el tancament de la instal·lació i la pantalla vegetal aprofitant els cultius existents i mitjançant espècies pròpies de l'àrea com ara Pinus halepensis, Chamaerops humilis, Pistacea lentiscus, entre altres.  
2. Caldrà sotmetre les línies de transport i/o distribució a què done lloc la subestació a la legislació vigent d'impacte ambiental i, en qualsevol cas, comptaran amb elements de protecció per a les aus, ja que es tracta d'una zona de campeig d'espècies protegides, com indica l'estudi.  
3. Elaboració d'un programa de vigilància ambiental que garantisca el compliment de les indicacions i de les mesures protectores i correctores que s'hi contenen i les apuntades en aquesta resolució.  
El primer seguiment es presentarà en aquesta direcció general una vegada finalitzades les obres, i posteriorment cada sis mesos fins que queden implantades i garantides las mesures proposades.  
Segon  
Notificar a les persones interessades que contra aquesta resolució, per tractar-se d'un acte de tràmit que no posa fi al procediment ni produeix indefensió, no pertoca cap recurs; sense perjudici de l'ús dels mitjans que en defensa del seu dret s'estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 de desembre de 1995.- La directora general de Qualitat Ambiental: Gloria Arnandis Boix.